Publication: Magyar Közlöny
Issue: MK-2000-114 (Year: 2000, Number: 114)
Era: 1990-2004
Section: kapcsolatos véleményének alátámasztására utalt az indítványozó az Alkotmánybíróság 45/1993. (VII. 2.) AB határozatára is, amelyben az Alkotmánybíróság kimondta,
Paragraph Index: 603

16. § (1) bekezdése pedig előírja, hogy „a képviselő-testület a törvény által nem szabályozott helyi társadalmi viszonyok rendezésére, továbbá törvény felhatalmazása alapján, annak végrehajtására önkormányzati rendeletet alkot.” A Ktv. 1. § (1) bekezdése rendelkezéséből következően a helyi önkormányzat képviselő-testülete hivatalának köztisztviselői, ügykezelői és fizikai alkalmazottai közszolgálati jogviszonyát a törvény szabályozza, de e köztisztviselőkre a törvényben foglaltakhoz képest kedvezőbb szabályokat állapíthat meg az önkormányzat képviselő-testülete. A Ktv. 4. §-a szerint: „Az önkormányzati képviselő-testület rendeletben a képviselő-testület hivatalának a köztisztviselője számára az e törvényben foglaltakhoz képest kedvezőbb szabályokat állapíthat meg a munkavégzésre, a munka- és pihenőidőre és egyéb juttatásokra.” A törvényi felhatalmazás csak meghatározott kérdések, nevezetesen a munkavégzés, a munkaidő és pihenőidő, valamint az egyéb juttatások helyi rendezését teszi lehetővé azzal a korlátozással, hogy az eltérés a törvényben foglaltakhoz képest kedvezőbb előírásokat jelenthet a hivatali köztisztviselők számára. Az önkormányzat képviselő-testülete még egy kérdésben kapott szabályozási feladatot, nevezetesen a Ktv. 42. § (3) bekezdésében az illetményalap évenkénti megállapítására. A képviselő-testület hivatala köztisztviselői közszolgálati jogviszonyát érintő további kérdések törvénytől eltérő rendezésére felhatalmazást a helyi önkormányzatok képviselő-testületei nem kaptak. Így az önkormányzati hivatal köztisztviselői közszolgálati jogviszonyának létesítése, a kinevezés és az osztályvezetői megbízás során is a Ktv. vonatkozó rendelkezései az irányadók. A Ktv. 6. § (1) bekezdése szerint a munkáltatói jogokat, ha törvény vagy kormányrendelet eltérően nem rendelkezik, a közigazgatási szerv hivatali szervezetének vezetője, illetve testület gyakorolja. A képviselő-testület hivatalát — az Ötv. 36. § (2) bekezdése rendelkezése alapján — a jegyző vezeti és gyakorolja a munkáltatói jogokat a képviselő-testület hivatalának köztisztviselői tekintetében. A hivatal belső szervezeti tagozódását, vagyis azt, hogy milyen belső szervezeti egységek alakíthatók ki a hivatalon belül a képviselő-testület határozza meg. Arról azonban, hogy az egyes belső szervezeti egységek (osztályok) vezetését ki látja el és milyen munkamegosztással, önálló vezetői megbízás alapján vagy kapcsolt ügyintézői feladatokkal, a munkáltatói jogkört gyakorló jegyző dönt a vonatkozó alkalmazási feltételek és képesítési előírások figyelembevételével. A jegyzőnek ezt a hatáskörét az Ötv. 36. § (2) bekezdése alapján a polgármester korlátozhatja, mert az általa meghatározott körben a kinevezéshez, vezetői megbízáshoz, felmentéshez, a vezetői megbízás visszavonásához a polgármester egyetértése szükséges. A köztisztviselők közszolgálati jogviszonya kinevezéssel és annak elfogadásával létesül. A kinevezést és annak elfogadását — továbbá minden lényeges, a közszolgálati jogviszonyt érintő jognyilatkozatot — írásba kell foglalni. A kinevezési okmánynak tartalmaznia kell többek között a köztisztviselő besorolásának alapjául szolgáló besorolási osztályt, besorolási és fizetési fokozatot, továbbá a munkakörét. A köztisztviselők besorolása a Ktv. 2. számú mellékletében meghatározott négy besorolási osztály szerint történik. A felsőfokú iskolai végzettségű köztisztviselőket az I-es besorolási osztályba, a középiskolai végzettségű köztisztviselőket a II-es besorolási osztályba, az ügykezelőket a III-as, míg a fizikai alkalmazottakat a IV-es besorolási osztályba kell sorolni. A jogalkotó a besorolási osztályokat fokozatokra osztotta. A Ktv. 24. § (2) bekezdése alapján a 2000/114. szám felsőfokú iskolai végzettségű köztisztviselő gyakornoki, fogalmazói, titkári, tanácsosi, főtanácsosi és szak-főtanácsosi besorolást, a középiskolai végzettségű köztisztviselő pedig előadói, főelőadói és főmunkatársi besorolást kaphat. A besorolási fokozattól független a köztisztviselő vezetői (osztályvezetői) megbízása. A törvényben meghatározott besorolási fokozatoktól a képviselő-testület nem térhet el. A Ktv. „vezetői besorolású” osztályt, fokozatot nem állapít meg, ezért az Ör.-ben az osztályvezetők vezetői besorolású köztisztviselőnek minősítése törvényellenes. A munkáltatói jogkör gyakorlásából eredően a képviselőtestület hivatalában a köztisztviselő a munkakörét, valamint a munkaköri leírást a jegyző határozza meg. A kinevezési okmányhoz csatolandó munkaköri leírásban a kinevező közli a köztisztviselővel, hogy melyek a kinevezés szerinti munkakörébe tartozó legfontosabb munkafeladatok. Az Ör. indítványban kifogásolt rendelkezése, amely azt írja elő, hogy az osztályvezetők vezetői feladataik mellett ellátják a munkaköri leírásukban meghatározott ügyintézői feladatokat, a kinevező hatáskörét korlátozza, és nem teszi lehetővé a köztisztviselő munkakörébe tartozó feladatok munkáltatói jogkörbe tartozó elemének önálló meghatározását.

Source: https://magyarkozlony.hu/hivatalos-lapok/b74cb9b80038c0c5a763d9f81d0d5f74460d022d/dokumentumok/08d4e634477d94067de91d33cc3d2b090114738e/letoltes